جاستن ترودو
جسټن پیر جېمز ټروډو د ۱۹۷۱ کال د ډسمبر په ۲۵مه نېټه زیږېدلی. نوموړی یو کاناډايی سیاستوال دی چې د ۲۰۱۵ کال له نومبر میاشتې راهیسې د کاناډا اوسنی درویشتم لومړی وزیر او د ۲۰۱۳ کال له اپرېل میاشتې راهیسې د لېبرال ګوند رهبر دی. ټروډو تر جو کلارک وروسته د کاناډا په تاریخ کې دویم ځوان لومړی وزیر دی، همدا راز د دغه پوست د پخواني څښتن یا لومړي وزیر پیر ټروډو مشر زوی دی. ټروډو په اوټاوا کې وزیږېد او په جین جان ډي بریبوف کالج کې یې زدهکړې وکړې، په ۱۹۹۴ کال کې يې له مک ګېل پوهنتون څخه په ادبیاتو کې د لېسانس سند ترلاسه کړ، وروسته یې په ۱۹۹۸ کال کې له برېټېش کلمبیا پوهنتون څخه د ښوونې او روزنې په برخه کې دویم لېسانس ترلاسه کړ. تر فراغت وروسته یې په وانکووېر کې په منځني ښوونځي کې د فرانسوي ژبې، انساني علومو، ریاضیاتو او ډرامې تدریس پیل کړ. په ۲۰۰۲ کال کې د نورو زدهکړو لپاره بېرته مونټریال ته لاړ. د ۲۰۰۸ کال په فدرالو ټاکنو کې تر یوه بریالي ټاکنیز کمپاین وروسته په ولسي جرګه کې د پاپینو ټولنې استازی وټاکل شو. نوموړي په ۲۰۰۹ کال کې د ځوانانو او ګڼکلتورۍ په برخه کې د لېبرال ګوند د رسمي اپوزیسیون د شنونکي او څارونکي غړي په توګه کار وکړ او په ورپسې کال کې د تابعیت او کډوالۍ د برخې څارونکی غړی شو. په ۲۰۱۱ کال کې بیا د ثانوي زدهکړو او ورزش برخې د شنونکي په توګه وټاکل شو. ټروډو د ۲۰۱۳ کال په اپرېل میاشت کې د لېبرال ګوند مشري وګټله او د ۲۰۱۵ کال په فدرال ټاکنو کې یې خپل ګوند بریالی کړ او د درېیمې رتبې لېبرالان یې له ۳۶ څوکیو څخه ۱۸۴ څوکیو ته ورسول چې دا د کاناډا په ټاکنو کې د یوه ګوند تر ټولو لوړ شمېر دی. د ژوند لومړي وختونه اصلیت او زیږېدنه د ۱۹۷۱ کال د جون په ۲۳مه نېټه د لومړي وزیر دفتر اعلان وکړ چې د لومړي وزیر پیر ټروډو مېرمن د څلورو میاشتو امېندواره ده. جسټن ټروډو د همدغه کال د کرېسمېس په ورځ د شپې په ۹:۲۷ بجو د اوټاوا په ښاري روغتون کې وزیږېد. دی د کاناډا په تاریخ کې دویم کس دی چې پر داسې مهال زیږېږي چې پلار یې لومړی وزیر دی. تر ده وړاندې د جان اې مکډونالډ لور مارګارټ مري ټیوډورا مکډونالډ ۱۸۶۹ د فېبرورۍ ۸مه - ۱۹۳۳ د جنورۍ ۲۸مه ده چې دا ډول زیږېدلې وه. د ټروډو کوچني وروڼه الکساندر ساچا د ۱۹۷۳ د ډسمبر په ۲۵مه زیږېدلی او مېشل د ۱۹۷۵ د اکتوبر په دویمه زیږېدلی او د ۱۹۹۸ کال د نومبر تر ۱۳مې ژوندی و. ټروډو په خټه غالباً سکاټلنډی او فرانسوی کاناډايی دی. نیکه یې چارلېس امېل ټروډو تجار و او غور نیکه یې جېمز سنکلر و چې په سکاټلنډ کې زیږېدلی و او د لومړي وزیر لویس سنټ لورانټ په کابینه کې یې د کبانو برخې د وزیر په توګه کار کړی. د ټروډو مورنی نیکه توماس برنارډ د اندونیزیا په ماکاسار کې زیږېدلی او پنتیکتون برېټېش کلمبیا ته کډوال شوی. همدا راز ټروډو له مالاکا او نیاس قومیت سره لرې اړیکه لري. ماشومتوب ټروډو چې کله پنځه کلن و، د ۱۹۷۷ کال د مې میاشتې په ۲۷مه نېټه یې مور او پلار خپله جدايي اعلان کړه. پلار ته یې لومړی ساتنه او پالنه ور په غاړه شوه. تر هغه وروسته څو کاله د دوی تر منځ د روغې جوړې اوازې موجودې وې. سره له دې، د مور وکیل یې مایکل لوین د ۱۹۸۳ کال د نومبر په ۱۶مه نېټه د انتاریا سترې محکمې ته د توافقي طلاق غوښتنه ورکړه او د ۱۹۸۴ کال د اپرېل په دویمه نېټه د طلاق موضوع وروستۍ شوه. پلار یې د همدغه کال د اپرېل په ۲۹مه نېټه د لومړي وزارت له مقامه د لرې کېدو اعلان وکړ. په هماغه کال یې مور او پلار دواړه په خوښۍ سره په ګډه د ده د ساتنې او پالنې په اړه هوکړې ته ورسېدل. ټروډو په ۲۰۰۹ کال کې د خپل مور او پلار د واده په اړه وویل: هغوی له یو بل سره له زړه او پوره مینه لرله، خو تر منځ یې ۳۰ کاله عمري توپیر و چې مور مې هېڅکله د پلار په ژوند او دنده کې برابره همکاره نه وه. پوهنتون او لومړني کارونه ټروډو لو لېسانس په مک ګېل پوهنتون کې په ادبیاتو کې بشپړ کړی او دویم لېسانس یې په برېټېش کلمبیا پوهنتون کې په ښوونه او روزنه کې تر لاسه کړی. ټروډو په مک ګېل پوهنتون کې د تحصیل په لومړي کال د خپل ملګري جاناتان ابلټ له لارې له خپل راتلونکي عمومي منشي، جرالډ باټس سره وپېژندل. باټس ټروډو ته د مک ګېل پوهنتون د مناظرې له اتحادیې سره د یوځای کېدو بلنه ورکړه. تر فراغت وروسته ټروډو په وانکووېر کې پاتې شو او هلته د کیلارني ښوونځي په ګډون په محلي ښوونځيو کې ښوونکی شو او همدا راز یې په وېسټ پوینټ ګرې خصوصي اکاډمۍ کې د فرانسوي ژبې او ریاضي د دایمي ښوونکي په توګه کار وکړ. دی په ډاګلاس لوژ کې له کرسټوفر اینګوالډسون سره چې د دې اکاډمۍ علمي غړی او د ده ملګری و، د اطاق ملګری شو. له ۲۰۰۲ څخه تر ۲۰۰۴ کال پورې یې د مونټرال پوهنتون په پليتخنیک پوهنځي کې د انجنیرۍ په برخه کې زدهکړې وکړې. نوموړي په مک ګېل پوهنتون کې په چاپېریالي جغرافیه کې خپله ماسټري پیل کړه، خو دا پروګرام یې پرېښود او د دولتي دندې په لټه کې شو. شخصي ژوند ټروډو او سوفي ګریګویر هغه وخت سره لیدلي وو چې لا دواړه ماشومان وو. سوفي ګریګور د ټروډو د کوچني ورور مېشل ټولګیواله او د ماشومتوب ملګرې وه. ټروډو او ګریګور د ۲۰۰۴ کال په اکتوبر میاشت کې کوژدن شول او د ۲۰۰۵ کال د مې میاشتې په ۲۸مه یې د مونټرال په - کلیسا کې واده وکړ. دوی درې اولادونه لري: یو زوی یې خاویر چې په ۲۰۰۷ کال کې زیږېدلی، یوه لور يې اېلا ګریس چې په ۲۰۰۹ کال کې زیږېدلې او بل یې هم زوی هاډرین دی چې په ۲۰۱۴ کال کې زیږېدلی. دین د ټروډو پلار یو کلک رومي کاتولیک و او مور یې له واده لږ مخکې له انجلیکانیزېم څخه کاتولیک ته واوښته. جسټن په کوچنيوالي کې هره یکشنبه په مذهبي مراسمو کې ګډون کاوه او هره شپه به یې تر خوب وړاندې خپلې دعاګانې ویلې. دی په اتلس کلنۍ کې منحرف کاتولیک شو، ځکه داسې احساس یې کاوه چې د کلیسا په تشریفاتو او جوړښت کې یې ورځني ژوند ته ډېر پام نه کېږي. ټروډو په دې دوره کې خپله عقیده داسې بیان کړې: په ټول هېواد کې د نورو ډېری کاتولیکانو په څېر زه هم وایم چې زه کاتولیک یم، زه عقیده لرم خو کلیسا ته نه ځم. یوازې د عیسی علیه السلام د زوکړې د ورځې په مراسمو، یا هم په کرېسمېس مراسمو کې ځم. په ۱۹۹۸ کال کې د ورور تر مړینې وروسته ټروډو خپل یوه ملګري قانع کړ چې د الفا عیسوي زدهکړې په یوه ښوونیزه دوره کې ګډون وکړي، تر څو عقیده یې بېرته سمه شي. په ۲۰۱۱ کال کې ټروډو وویل: زما شخصي عقیده زما د شخصیت یوه ډېره مهمه برخه او ارزښتونه دي چې هڅه کوم د همدغو ارزښتونو له مخې رهبري وکړم. ژوند جاستن تروډو په ۲۰۰۸م کال کې له یوې تلویزیوني کارمندې سوفي ګرګوار سره واده وکړ چې اوس مهال دوه ماشومان یو ځوی او لور لري. کار